als_Latn dik_Latn sag_Latn
Reagon PD, pas emërimit të personave me precedentë penalë
Kërkesa e Partisë Demokratike për të ngritur një komision hetimor për të larguarit nga puna nuk ka gjetur konsensusin në Konferencën e Kryetarëve. Sipas përfaqësuesit të qeverisë Ilirjan Celibashi, Partia Demokratike duhet të ndryshojë objektin e hetimit pasi bie ndesh me Kushtetutën. Ndërsa përfaqësuesi i opozitës, Eduard Halimi, u shpreh se mazhoranca po bën lojëra politike, për të mos e ngritur këtë komision. Sipas tij, përcaktimi i objektit të hetimit të një komisioni hetimor është e drejtë ekskluzive e opozitës. Lidhur me pretendimet e mazhorancës për cënim të prezumimit të pafajësisë së personave që do hetohen, Halimi tha se Komisioni ka për qëllim hetimin e qeverisë, të personave që kanë bërë emërimet. Ai shprehu vendosmërinë se opozita do të refuzojë çdo lojë politike që synon të pengojë transparencën. “Ne ja bëmë të qartë mazhoranmcës se e drejta për të formuluar objektin është e drejtë ekskluzive e opozitës dhe këtë e thotë gjykata kushtetuese në 6 vendime të saj. Lidhur me çështjen e prezumimit të pafajësisë, ne ua bëmë të qartë dhe në Konferencë se janë lojëra politike. Ne kërkojmë të hetojmë ata persona që kanë emëruar persona që kanë lidhje me narkotrafikun, Komisioni nuk verifikon as fajësinë dhe as pafajësinë e atyre personave. Shqetësimi ynë është i qartë pse emerohen të tillë persona në pikat e kalimit të kufirit, që dyshohen se kanë lidhje me narkotrafikun , që janë kapur me tonelata droge, në një kohë kur ka plot persona të ndershëm në këtë vend. Ne hetojmë lidhjen e qeverisë. Për personat heton gjykata, prokuroria. Objekti i depozituar u është shpërndarë mediave. Kemi dorëzuar kërkesën, mazhoranca kërkon të bëjë lojëra politike për të fshehur personat që i kanë emëruar ata. Opozita heton qeverinë. Çdo lojë politike që i shmanget transparencës nuk do të pranohet nga opozita” përfundoi Halimi. Partia Demokratike, gjatë këtyre muajve ka denoncuar raste të cilët dyshohen si të përfshirë në veprimtari kriminale. Denoncimi i fundit ishte për Drejtorin e Shërbimeve dhe Personelit në Prefekturën e Tiranës, që sipas zëdhënëses Laura Vorpsi është dënuar në Greqi për trafik droge. Pas denoncimit të PD, Genart Gjashta, dha dorëheqjen nga posti që mbante.
als_Latn als_Latn